SKRIFTLIG FORESPØRGSEL E-2029/00

af Reino Paasilinna (PSE) til Kommissionen

(21. juni 2000)

Om: Automatisk åbning af lås i cykelhjelme til børn

I den seneste tid er der sket flere ulykker, hvor børn er blevet dræbt, og hvor dødsårsagen har været, at låsen på cykelhjelmen som følge af barnets vægt ikke har åbnet sig i forbindelse med ulykken.

Kan Kommissionen oplyse, hvordan kvaliteten af de cykelhjelme, der sælges i EU, er blevet reguleret i Den Europæiske Union, og om er det muligt at indføre et obligatorisk krav om, at cykelhjelme til børn har en lås, der åbner sig automatisk som følge af barnets vægt?

Svar afgivet på Kommissionens vegne af Erkki Liikanen

(27. juli 2000)

I henhold til oplysninger indhentet hos det finske social-og sundhedsministerium skyldes de ulykker, der er sket på legepladser, hvor børn, som bar cykelhjelme, blev dræbt, at cykelhjelmene kom i klemme i faste installationer. Børnene blev kvalt af fastgørelsessystemet på hjelmene, som ikke blev anvendt efter deres formål. Det har vist sig, at den beskyttelse, som hageremmen giver, er velegnet i forbindelse med cykling, men den bliver farlig, hvis barnet kommer i klemme og derved bliver hængt.

Cykelhjelme er omfattet af Rådets direktiv om den nye metode, 89/686/EØF af 21. december 1989, om indbyrdes tilnærmelse af medlemsstaternes lovgivninger om personlige værnemidler (PV)(1). Dette direktiv, som har været gældende siden den 1. juli 1995, fastsætter i bilag 2 de væsentlige sundheds- og sikkerhedskrav, som fabrikanterne skal overholde, for så vidt som de finder anvendelse. Disse krav indeholder bestemmelse om, at hjelmene og deres hagerem skal konstrueres og fremstilles således, at brugeren under forudsigelige anvendelsesforhold på normal måde har en beskyttelse af passende art på så højt niveau som muligt.

Den europæiske standard EN 1078 Cykelhjelme og hjelme til brugere af skateboards og rulleskøjter omtaler faren for kvælning af børn, hvis hjelmen kommer i klemme. Der henvises heri til standard EN 1080 Beskyttelseshjelme til småbørn, der vedrører hjelme beregnet til brug af børn under 7 år, som hverken må benyttes under leg på legepladser eller i forbindelse med anvendelse af legepladsudstyr.

Som alle de harmoniserede standarder, hvis referencer er offentliggjort i henhold til et direktiv om den nye metode, er anvendelsen af de europæiske standarder EN 1078 og EN 1080 ikke obligatorisk, om end de udgør en reference for fabrikanterne. Det forholder sig dog således, at cykelhjelme beregnet til børn, hvis de overholder disse standarder, giver en formodning om, at standarden er i overensstemmelse med bestemmelserne i direktiv 89/686/EØF.

Medlemsstaterne er ansvarlige for kontrol med markedet og træffer passende forholdsregler over for udstyr, som ikke er i overensstemmelse med forskrifterne eller er farligt. I henhold til den såkaldte sikkerhedsklausul-procedure, som er fastlagt i artikel 7 i direktiv 89/686/EØF, kan en medlemsstat, som konstaterer, at PV med EF-mærke, der anvendes efter deres formål, kan frembyde en sikkerhedsrisiko for personer, træffe de nødvendige foranstaltninger til at trække disse PV tilbage fra markedet, forbyde markedsføring eller begrænse den frie omsætning af dem. Medlemsstaten underretter øjeblikkeligt Kommissionen om en sådan foranstaltning, idet den anfører grundene til sin beslutning. Denne procedure rummer også mulighed for at gøre indsigelse mod de standarder, som udviser mangler.

Der er rettet henvendelse til Den Europæiske Standardiseringsorganisation for at undersøge, om standard EN 1078 og EN 1080 udviser mangler, og om de bør ændres for bedre at forebygge dødsfald ved strangulering, dog under bibeholdelse af hjelmens beskyttelsesegenskaber ved brug til det egentlige formål.

(1) EFT L 399 af 30.12.1989.